Aslaug Vaa

Aslaug Vaa (* 25. August 1889 in Rauland, Kommune Vinje in Telemark; † 28. November 1965 in Oslo) weer en norweegsch Lyrikerin un Dramatikerin. Se weer Süster van den Bildhauer un Maler Dyre Vaa, verheiraadt mit den Psycholoog un Philoloog Ola Raknes as ok Moder van de Bildhauerin Anne Raknes un de Lyrikerin Magli Elster, wiederhen Grootmoder van den Sozialwetenschapler un Philosoph Jon Elster. Buterdem weer se en Cousine in‘ tweeten Grad van Eivind Groven un Tarjei Vesaas.

Aslaug Vaa hett franzöösch Literatur un Kunstgeschichte an de Universität Paris as ok  Theatergeschichte an de Universität in Berlin studeert. Dornah hett se as Lehrerin un Journalistin arbeit. Se hett hör eerst Wark as Lyrikerin Nord i leite 1934 mit 45 Johren herutbrocht.  

Se kreeg af 1955 en levenslang Stipendium van den norweegschen Staat (Statens kunstnerlønn). Hör Gedichte wurrn faken in de Sennen „Wunschgedicht“ (Ønskediktet) van den norweegschen Rundfunk (NRK) vördragen. Vaa kreeg 1963 as eerst Schrieverin den „Wunschgedichtpreis“ (Ønskediktprisen). Hör veer Schauspelen hemm nich den glieken Bekanntheitsgrad as hör Gedichte.

2001 hemm Odd Nordstoga un Øyonn Groven Myhren up dat Telemarksfestivalen dat Bestellwark Nivelkinn upführt, dat up Aslaug Vaa hör Gedichtszyklus mit glieker Naam ut Nord i leite foot. Dat Konzert wurr upnommen un as Toondräger herutgeven, de 2003 den Spellemannprisen wunn.

Bibliografie
 1934 Nord i leite, Lyriksammlung
 1935 Skuggen og strendan, Lyriksammlung
 1936 Villarkonn, Lyriksammlung
 1938 Steinguden, Schauspeel
 1939 På vegakanten, Lyriksammlung
 1947 Fotefár, Lyriksammlung
 1947 Tjugendagen, Schauspeel
 1954 Skjenkarsveinens visur, Lyriksammlung
 1963 Bustader, Lyriksammlung
 1964 Dikt i utval, Lyriksammlung
 1965 Honningfuglen og leoparden, Schauspeel
 1966 Munkeklokka, Schauspeel
 1989 Dikt i samling  
 1999 Og ordet var…, achterlaaten Gedichte

 Literatur 
 Aslaug Vaa. In: Norsk biografisk leksikon

Kategorie:Fru
Kategorie:Boren 1889
Kategorie:Storven 1965
Kategorie:Börger von Noorwegen
Kategorie:Schriever